b'\n_START_ARTICLE_\nKapteeni Sinikarhun 13 1/2 el\xc3\xa4m\xc3\xa4\xc3\xa4\n_START_SECTION_\nJuoni\n_START_PARAGRAPH_\nKapteeni Sinikarhulla on 27 el\xc3\xa4m\xc3\xa4\xc3\xa4, mutta h\xc3\xa4n kertoo niist\xc3\xa4 vain puolet. Kirjan alussa k\xc3\xa4sitell\xc3\xa4\xc3\xa4n Sinikarhun ensimuistoja syntym\xc3\xa4st\xc3\xa4\xc3\xa4n, jolloin h\xc3\xa4n huomaa kelluvansa p\xc3\xa4hkin\xc3\xa4nkuoressa keskell\xc3\xa4 merta. Vuosia my\xc3\xb6hemmin h\xc3\xa4n p\xc3\xa4\xc3\xa4tyy Atlantiksen kaupunkiin, miss\xc3\xa4 h\xc3\xa4n kohoaa arvostetuksi valehtelijagladiaattoriksi. T\xc3\xa4m\xc3\xa4n j\xc3\xa4lkeen h\xc3\xa4n joutuu orjaksi maailman isoimmalle laivalle, Moolokille. Apunaan Sinikarhulla on p\xc3\xa4\xc3\xa4nsis\xc3\xa4inen sanakirja, jonka professori Abdul Y\xc3\xb6p\xc3\xb6ll\xc3\xb6 telepaattisesti siirsi h\xc3\xa4neen kuudennen el\xc3\xa4m\xc3\xa4n aikana.\n_START_SECTION_\nEl\xc3\xa4m\xc3\xa4t\n_START_PARAGRAPH_\n1. el\xc3\xa4m\xc3\xa4 k\xc3\xa4\xc3\xa4pi\xc3\xb6merirosvona_NEWLINE_Sinikarhun ensimm\xc3\xa4inen el\xc3\xa4m\xc3\xa4\xc3\xa4 alkaa, kun h\xc3\xa4n huomaa olevansa alastomana p\xc3\xa4hkin\xc3\xa4nkuoressa merell\xc3\xa4. Samalla h\xc3\xa4n kuulee korviahuumaavaa pauhua, jonka aiheuttaa maailman suurin ja vaarallisin vesipy\xc3\xb6rre, kurimus. Sinikarhu on ajautumassa kohti py\xc3\xb6rrett\xc3\xa4, mutta h\xc3\xa4net pelastavat k\xc3\xa4\xc3\xa4pi\xc3\xb6merirosvot, joiden kanssa h\xc3\xa4n el\xc3\xa4\xc3\xa4kin el\xc3\xa4m\xc3\xa4ns\xc3\xa4 ensimm\xc3\xa4iset viisi vuotta ja oppii mm. tekem\xc3\xa4\xc3\xa4n 723 erilaista solmua. K\xc3\xa4\xc3\xa4pi\xc3\xb6merirosvojen on pakko j\xc3\xa4tt\xc3\xa4\xc3\xa4 h\xc3\xa4net er\xc3\xa4\xc3\xa4lle saarelle, kun Sinikarhu on kasvanut liian suureksi heid\xc3\xa4n laivaansa._NEWLINE_2. el\xc3\xa4m\xc3\xa4 laiva-aaveiden parissa_NEWLINE_Sinikarhun toinen el\xc3\xa4m\xc3\xa4 alkaa, kun saarella olevat laiva-aavet l\xc3\xb6yt\xc3\xa4v\xc3\xa4t h\xc3\xa4net ja ihastuvat h\xc3\xa4nen kykyyns\xc3\xa4 itke\xc3\xa4. T\xc3\xa4m\xc3\xa4n j\xc3\xa4lkeen h\xc3\xa4n esitt\xc3\xa4\xc3\xa4 laiva-aaveille s\xc3\xa4\xc3\xa4nn\xc3\xb6llisesti itkuesityksi\xc3\xa4\xc3\xa4n, ja vastineeksi aaveet hankkivat h\xc3\xa4nelle ruokaa. Vaikka Sinikarhu ensin inhoaa laiva-aaveita, h\xc3\xa4n alkaa ajan my\xc3\xb6t\xc3\xa4 pyrki\xc3\xa4 samanlaiseksi kuin pelastajansa. Lopulta h\xc3\xa4n ymm\xc3\xa4rt\xc3\xa4\xc3\xa4 sen j\xc3\xa4rjett\xc3\xb6m\xc3\xa4ksi, ja rakentaa lautan, jolla h\xc3\xa4n pakenee saarelta._NEWLINE_3. el\xc3\xa4m\xc3\xa4 pakolaisena_NEWLINE_Kolmannen el\xc3\xa4m\xc3\xa4ns\xc3\xa4 aikana Sinikarhu matkustaa merell\xc3\xa4 itsetekem\xc3\xa4ll\xc3\xa4\xc3\xa4n lautalla. H\xc3\xa4n kohtaa matkallaan maailman isoimman laivan, Moolokin, joka tekee h\xc3\xa4neen l\xc3\xa4htem\xc3\xa4tt\xc3\xb6m\xc3\xa4n vaikutuksen. My\xc3\xb6hemmin h\xc3\xa4n tapaa pulina-aallot, jotka opettavat Sinikarhua puhumaan ja antavat h\xc3\xa4nelle nimen. T\xc3\xa4m\xc3\xa4n j\xc3\xa4lkeen Sinikarhu auttaa tyrannovalas rexi\xc3\xa4 vet\xc3\xa4m\xc3\xa4ll\xc3\xa4 harppuunoita sen sel\xc3\xa4st\xc3\xa4 ja valas j\xc3\xa4tt\xc3\xa4\xc3\xa4 h\xc3\xa4net l\xc3\xa4helle er\xc3\xa4st\xc3\xa4 saarta._NEWLINE_4. el\xc3\xa4m\xc3\xa4 herkkusuiden saarella_NEWLINE_Sinikarhun nelj\xc3\xa4s el\xc3\xa4m\xc3\xa4 sijoittuu herkkusuiden saarelle, Gourmetica insularisille. Saarella kasvaa valtavat m\xc3\xa4\xc3\xa4r\xc3\xa4t erilaisia sy\xc3\xb6t\xc3\xa4viksi kelpaavia kasveja, joita Sinikarhu sy\xc3\xb6kin hyv\xc3\xa4ll\xc3\xa4 ruokahalulla. Lopulta h\xc3\xa4nen p\xc3\xa4iv\xc3\xa4rytmins\xc3\xa4 koostuu pelk\xc3\xa4st\xc3\xa4 sy\xc3\xb6misest\xc3\xa4 ja vuoden p\xc3\xa4\xc3\xa4st\xc3\xa4 h\xc3\xa4n on lihava kuin jalkapallo. Sinikarhun kauhuksi h\xc3\xa4nen paratiisinsa onkin vain saareksi tekeytynyt lihansy\xc3\xb6j\xc3\xa4kasvi, joka lihottaa uhrinsa ennen kuin sy\xc3\xb6 heid\xc3\xa4t. Viime hetkell\xc3\xa4 h\xc3\xa4net pelastaa pelastajalisko "Mac" Deus X. Machina, jonka navigoijaksi Sinikarhu ryhtyy._NEWLINE_5. el\xc3\xa4m\xc3\xa4 navigoijana_NEWLINE_Viidennen el\xc3\xa4m\xc3\xa4ns\xc3\xa4 aikana Sinikarhu toimii huonon\xc3\xa4k\xc3\xb6isen Macin navigoijana ja he pelastavat monia henki\xc3\xa4 pelastajasauruksille tyypilliseen tapaan viime hetkell\xc3\xa4. Lopulta Mac toteaa olevansa valmis Liskoniemen vanhainkotiin ja j\xc3\xa4tt\xc3\xa4\xc3\xa4 Sinikarhun professori Abdul Y\xc3\xb6p\xc3\xb6ll\xc3\xb6n koulun eteen Sysivuorille._NEWLINE_6. el\xc3\xa4m\xc3\xa4 Sysivuorten uumenissa_NEWLINE_Sinikarhu oppii kaiken mahdollisen Abdul Y\xc3\xb6p\xc3\xb6ll\xc3\xb6n y\xc3\xb6akatemiassa kuudennen el\xc3\xa4m\xc3\xa4ns\xc3\xa4 aikana. Koulussa h\xc3\xa4n saa uusia yst\xc3\xa4vi\xc3\xa4; 2364. ulottuvuuden hyytel\xc3\xb6prinssin Qwert Zuiop\xc3\xbcn ja karvaisen vuorihotin Freddan. Kun Fredda ja Qwert ovat l\xc3\xa4hteneet koulusta heid\xc3\xa4n tilalleen saapuvat yksisarvinen Fogelweide, sikabarbaari Groot ja hemppeli Zille, mutta heist\xc3\xa4 Sinikarhu ei saa kunnollista v\xc3\xa4ittelyseuraa filosofisiin keskusteluihin. Ennen l\xc3\xa4ht\xc3\xb6\xc3\xa4\xc3\xa4n y\xc3\xb6akatemiasta Y\xc3\xb6p\xc3\xb6ll\xc3\xb6 varoittaa h\xc3\xa4nt\xc3\xa4 luottamasta kuilutrolliin, joka my\xc3\xb6hemmin onnistuukin huijaamaan Sinikarhua eksytt\xc3\xa4m\xc3\xa4ll\xc3\xa4 h\xc3\xa4net syvemm\xc3\xa4lle Sysivuoren uumeniin. Sinikarhu kuitenkin p\xc3\xa4\xc3\xa4see ulos turvallisesti apunaan p\xc3\xa4\xc3\xa4nsis\xc3\xa4inen sanakirjansa ja suuntaa kohti Suurta mets\xc3\xa4\xc3\xa4._NEWLINE_7. el\xc3\xa4m\xc3\xa4 Suuressa mets\xc3\xa4ss\xc3\xa4_NEWLINE_Seitsem\xc3\xa4n el\xc3\xa4m\xc3\xa4ns\xc3\xa4 aikana Sinikarhu pohtii, miksi Suuri mets\xc3\xa4 on t\xc3\xa4ysin autio. H\xc3\xa4n tapaa mets\xc3\xa4ss\xc3\xa4 ensimm\xc3\xa4isen rakkauden kohteensa, sinisen neitokarhun, jolla on sama sanakirja kuin Sinikarhullakin. H\xc3\xa4n saa huomata katkerasti, ett\xc3\xa4 toinen karhu on vain mets\xc3\xa4lukkinoidan tuottama kangastus. Sinikarhu joutuu mets\xc3\xa4lukkinoidan verkkoon, mutta onnistuu pakenemaan ja juoksee Suuren mets\xc3\xa4n l\xc3\xa4pi mets\xc3\xa4lukkinoidan jahdatessa h\xc3\xa4nt\xc3\xa4. Kun Sinikarhun voimat ovat aivan lopussa, h\xc3\xa4n kompastuu ulottuvuusaukkoon._NEWLINE_8. el\xc3\xa4m\xc3\xa4 ulottuvuusaukossa_NEWLINE_Ulottuvuusaukossa Sinikarhu on kosketuksissa sek\xc3\xa4 menneess\xc3\xa4, nykyisess\xc3\xa4 ett\xc3\xa4 tulevassa. H\xc3\xa4n p\xc3\xa4\xc3\xa4tyy 2364. ulottuvuuteen, miss\xc3\xa4 h\xc3\xa4n vahingossa laukaisee tapahtumatketjun, joka johtaa kruunajaisiin valmistautuneen Qwert Zuiop\xc3\xbcn horjahtamiseen ulottuvuusaukkoon ja p\xc3\xa4\xc3\xa4tymiseen Zamoniaan. Vihaisen v\xc3\xa4kijoukon pakottamana Sinikarhu hypp\xc3\xa4\xc3\xa4 yst\xc3\xa4v\xc3\xa4ns\xc3\xa4 per\xc3\xa4\xc3\xa4n ja p\xc3\xa4\xc3\xa4tyy lopulta takaisin Suureen mets\xc3\xa4\xc3\xa4n eri ajassa. H\xc3\xa4n kulkee mets\xc3\xa4n poikki ja p\xc3\xa4\xc3\xa4tyy makealle aavikolle._NEWLINE_9. el\xc3\xa4m\xc3\xa4 makealla aavikolla_NEWLINE_Yhdeks\xc3\xa4nnen el\xc3\xa4m\xc3\xa4ns\xc3\xa4 Sinikarhu kuluttaa kiertelem\xc3\xa4ll\xc3\xa4 makeaa aavikkoa paimentolaisten, tulkkujen, mukana etsien Anagrom Ataf -nimist\xc3\xa4 Fata Morganaa. Sinikarhu auttaa tulkkuja vangitsemaan kyseisen aavikkokaupungin ja asuttamaan sen. Kaupunki osoittautuu kuitenkin aaveita muistuttavien fatomien asuinpaikaksi, ja Sinikarhu keksii laittaa tulkut uudestaan vaeltamaan aavikolla ja etsim\xc3\xa4\xc3\xa4n uuttaa kaupunkia, AV-UKER-UOH:ia (hourekuva takaperin). Sinikarhu ei l\xc3\xa4hde tulkkujen mukaan, vaan suuntaa kohti Atlantista. H\xc3\xa4n n\xc3\xa4kee matkallaan tornadopys\xc3\xa4kin ja j\xc3\xa4\xc3\xa4 odottelemaan tornadon tulemista. Kun py\xc3\xb6rremyrsky lopulta saapuu, se imaisee Sinikarhun sis\xc3\xa4\xc3\xa4ns\xc3\xa4 ja kuljettaa h\xc3\xa4net tornadon sis\xc3\xa4ll\xc3\xa4 olevaan tornadokaupunkiin._NEWLINE_10. el\xc3\xa4m\xc3\xa4 tornadokaupungissa_NEWLINE_Sinikarhun kymmenennen el\xc3\xa4m\xc3\xa4n tapahtumat sijoittuvat tornadokaupunkiin, miss\xc3\xa4 aika on kulkee noin minuutin vuodessa ja l\xc3\xa4hes kaikki sen asukkaat, mukaan lukien Sinikarhu, ovat muuttuneet vanhuksiksi saapuessaan sinne. Sinikarhu yritt\xc3\xa4\xc3\xa4 muutaman muun kanssa keksi\xc3\xa4 ulosp\xc3\xa4\xc3\xa4sy\xc3\xa4 kaupungista, ja h\xc3\xa4n keksii tornadon pys\xc3\xa4htyv\xc3\xa4n joka vuosi minuutin ajaksi mahdollistaen pakenemisen. N\xc3\xa4in Sinikarhu ja h\xc3\xa4nen pakotoverinsa laskevat koko vuoden ajan takaperin ajoittaakseen tornadon saapumisen. Kun aika koittaa, he pakenevat tornadon sein\xc3\xa4n l\xc3\xa4pi ja p\xc3\xa4\xc3\xa4tyv\xc3\xa4t takaisin tornadopys\xc3\xa4kille nuorentuneina. Er\xc3\xa4s pakenija, Sinikarhun yst\xc3\xa4v\xc3\xa4 nimelt\xc3\xa4\xc3\xa4n Balduan, neuvoo h\xc3\xa4nelle oikotien Atlantikseen, ja t\xc3\xa4m\xc3\xa4 l\xc3\xa4hteekin matkaan._NEWLINE_11. el\xc3\xa4m\xc3\xa4 Suuressa p\xc3\xa4\xc3\xa4ss\xc3\xa4_NEWLINE_Yhdennentoista el\xc3\xa4m\xc3\xa4ns\xc3\xa4 aikana Sinikarhu kulkee vuorensolan tukkivan j\xc3\xa4ttil\xc3\xa4isen, bollogin, p\xc3\xa4\xc3\xa4n l\xc3\xa4pi, "toisesta korvasta sis\xc3\xa4\xc3\xa4n ja toisesta ulos", kuten Sinikarhun yst\xc3\xa4v\xc3\xa4 Balduan kuvailee. P\xc3\xa4\xc3\xa4n sis\xc3\xa4ll\xc3\xa4 Sinikarhu tapaa joukoittain huonoja ideoita, ja on joutua heitetyksi Unohduksen j\xc3\xa4rveen er\xc3\xa4\xc3\xa4n mielisairauden juonen seurauksena. P\xc3\xa4\xc3\xa4ss\xc3\xa4 Sinikarhu ryhtyy uniorkesterin johtajaksi ansaitakseen rahaa kartan hankkimiseen. Kartan avulla h\xc3\xa4n p\xc3\xa4\xc3\xa4see ulos p\xc3\xa4\xc3\xa4st\xc3\xa4 ja jatkaa matkaansa Atlantikseen._NEWLINE_12. el\xc3\xa4m\xc3\xa4 Atlantiksessa_NEWLINE_Saavuttuaan maanj\xc3\xa4ristyksist\xc3\xa4 k\xc3\xa4rsiv\xc3\xa4\xc3\xa4n j\xc3\xa4ttil\xc3\xa4iskaupunki Atlantikseen Sinikarhu yst\xc3\xa4vystyy tupakkahattu Chemluth Havannan kanssa ja tekee erilaisia p\xc3\xa4tk\xc3\xa4t\xc3\xb6it\xc3\xa4. H\xc3\xa4n haaveilee valehtelijagladiaattoriksi p\xc3\xa4\xc3\xa4semisest\xc3\xa4 ja osallistuu er\xc3\xa4\xc3\xa4seen kamppailuun voittaen vastustajansa. Sinikarhu joutuu lopulta haastamaan oman idolinsa kaksintaisteluun ja voittaa kisan 99 kierroksen j\xc3\xa4lkeen. Sinikarhun pomo ei ilahdu h\xc3\xa4nen voitostaan, koska on ly\xc3\xb6nyt koko omaisuutensa vetoa vastustajan puolesta ja aikoo myyd\xc3\xa4 h\xc3\xa4net orjaksi Moolokille. Sinikarhu pakenee Atlantiksen viem\xc3\xa4reihin, mutta kuilutrolli huijaa toistamiseen Sinikarhua ja h\xc3\xa4n p\xc3\xa4\xc3\xa4tyy Moolokille._NEWLINE_13. el\xc3\xa4m\xc3\xa4 Moolokilla_NEWLINE_Sinikarhun kolmastoista el\xc3\xa4m\xc3\xa4 kuluu Moolokilla uunihelvetiss\xc3\xa4, jossa ty\xc3\xb6skentelev\xc3\xa4t orjina el\xc3\xa4v\xc3\xa4t mustat karhut. H\xc3\xa4n saa selville Moolokin kapteenin olevan Zamomim, ajatteleva elementti. Professori Y\xc3\xb6p\xc3\xb6ll\xc3\xb6 saapuu laivalle y\xc3\xb6p\xc3\xb6ll\xc3\xb6\xc3\xb6tt\xc3\xb6rill\xc3\xa4 ja haastaa Zamomimin ajatusten taistoon. Samalla Sinikarhu hiipii Zamomimin taakse ja heitt\xc3\xa4\xc3\xa4 h\xc3\xa4net Y\xc3\xb6p\xc3\xb6ll\xc3\xb6n kojeen tiivist\xc3\xa4m\xc3\xa4\xc3\xa4n pimeyteen, sysipilveen. Sinikarhu vapauttaa laivan miehist\xc3\xb6n, mutta kukaan ei osaa pys\xc3\xa4ytt\xc3\xa4\xc3\xa4 laivaa sen ajaessa kohti vesipy\xc3\xb6rrett\xc3\xa4, kurimusta. Ryhm\xc3\xa4 pelastajasauruksia, Mac mukaan lukien, saapuu paikalle ja kuljettaa laivan miehist\xc3\xb6n turvaan. Sinikarhu ei ehdi pelastajasauruksien mukaan vaan j\xc3\xa4\xc3\xa4 laivaan. H\xc3\xa4net pelastaa Qwert Zuiop\xc3\xbc, joka lent\xc3\xa4\xc3\xa4 matollaan kurimuksesta, joka osoittautuu ulottuvuusaukoksi._NEWLINE_13\xc2\xbd. el\xc3\xa4m\xc3\xa4npuolikas kaikessa rauhassa_NEWLINE_Moolokin miehist\xc3\xb6 paljastuu kirjokarhuiksi, joiden jokaisen turkki on eriv\xc3\xa4rinen, mutta jotka olivat kaikki el\xc3\xa4neet noen mustaamina. K\xc3\xa4y ilmi, ett\xc3\xa4 Sinikarhu oli syntynyt Moolokilla, mutta h\xc3\xa4nen \xc3\xa4itins\xc3\xa4 oli laskenut h\xc3\xa4net p\xc3\xa4hkin\xc3\xa4nkuoressa mereen toivoen h\xc3\xa4nen selvi\xc3\xa4v\xc3\xa4n. Lopussa Sinikarhu asettuu asumaan Suureen mets\xc3\xa4\xc3\xa4n uuden rakkaansa kanssa, mutta vihjaa seikkailujen odottavan heit\xc3\xa4 tulevaisuudessa.'